Afgetree maar nie rustend nie - WelstandWelstand
Tuis / Advies / Afgetree maar nie rustend nie
Afgetree maar nie rustend nie
Daar was ʼn tyd wat die woord “aftrede” nie in jou woordeskat bestaan het nie, maar nou lê dit net oor die bult.
Op hierdie stadium kan baie van ons nie wag vir aftrede nie want jy sien uit na die niks doen nie en maak wat jy wil, maar as jy gaan stilsit begin die vrees aan jou knaag. Dan dink jy nie meer aan die lekker van aftree nie, maar begin jou bekommer oor daardie dag.
Gaan jy ooit genoeg geld hê? Hoe gaan jy jou rande rek wanneer daar nie meer ʼn inkomste is nie? Waar gaan jy bly? Ja, baie het reeds vooruit gespaar vir die dag, maar baie het ook nie die ideale inkomste verdien om ʼn klomp geld maandeliks weg te sit vir aftrede nie. Sommige het tot ʼn pensioenfonds bygedra by die werk, ander nie. So het die gedagte aan aftrede vir baie uiteenlopende gevoelens.
Ons moet met die regte ingesteldheid begin. Moenie jou aftrede as die einde van jou lewe beskou nie, sien dit as ʼn oorgangsfase – amper van tiener na grootmens en maak sommer vandag jou emmerskoplysie!
Moenie jouself voor jou tyd oud maak nie. As jy die dag die deur van jou werk agter jou toetrek, stap weg met ʼn huppel in jou stap. Maak die beste van jou aftrede.
Onthou, jy tree net uit jou werk, jy kan steeds nuwe ervarings beleef. As jy ʼn aktiewe mens is, sal “rus” nie die antwoord wees nie. Rus maak die brein en die lyf lui. Gaan uit en ervaar nuwe dinge, stimuleer die brein, kry ʼn stokperdjie, ontmoet nuwe mense, bly aktief, raak betrokke in die gemeenskap.
Jy kan dalk bang wees vir afsondering en eensaamheid en ongelukkig is eensaamheid op hierdie ouderdom vir sommige ʼn werklikheid.
Bou sterk bande met jou familie, vriende en kennisse. Koester vriendskappe en maak nuwe vriende.
Waak daarteen om jouself tot jou huis te beperk. Kom uit jou huis en wees deel van die gemeenskap en inwoners in jou omgewing.
As jy ʼn nuwe of ou stokperdjie wil beoefen, sluit aan by ‘n klub of begin ʼn groepie wat almal dieselfde belangstellings het. Kom weekliks bymekaar vir idees uitruil en lekker kuier.
Bepaal wat jou toekomstige uitgawes gaan wees.
Onthou, nie almal is so gelukkig om met ʼn miljoen rand+ af te tree nie.
Bepaal of jy genoeg geld gaan hê om af te tree en jou belangrikste behoeftes te kan bekostig.
Betaal alle skuld klaar voor aftrede.
Vind uit of jou werkgewer jou kontrak sal kan verleng en of jy dalk deeltyds kan werk.
Sal jy ʼn tweede werk moet kry of ʼn stokperdjie moet inspan vir ekstra inkomste?
Spaar soveel moontlik terwyl jy kan.
Indien moontlik, maak ʼn ekstra bydrae tot jou pensioenfonds.
Maak seker of jy ʼn pensioenfonds of voorsorgfonds het want die reëls verskil.
Waar gaan julle bly? Nie almal is bevoorreg om met aftrede ʼn eie woning te hê nie.
Gaan julle verkoop, kleiner koop, op ʼn aftreelandgoed of -oord koop? Het die kinders dalk ʼn woonstel of verblyf? Wat is al jou opsies?
Ondersoek aftreeoorde, watter dienste beskikbaar is en wat die koste in die verkillende afdelings beloop. Indien hierdie opsie jou pas, plaas jou naam op ʼn waglys by die aftreeoord.
Die belangrikste, sal jou maandelikse inkomste hierdie verblyf dek?
Moenie jou gesondheid vergeet nie
As jy fisiek goed voel, sal jou gees ook gesonder voel.
Gebrek aan oefening kan jou gouer oud laat voel.
Stap tot by jou vriende in dieselfde kompleks, behalwe nou as dit reeds donker is.
Stap saam met vriende om die blok. Onthou altyd die spreekwoord “’n gesonde liggaam huisves ’n gesonde gees”.
ʼn Mens funksioneer beter as jy by ʼn roetine bly. As jy nou effe later slaap is dit nie die einde van die wêreld nie, en daar is niks wat jou dwing om dit nie te doen nie, maar roetine is goed.
Beplan jou week en jou dag.
Hou dagboek van takies en afsprake.
Kort voor lank sal jy besef jou dae is vol en jy is elke dag besig.
Kom gereeld bymekaar en kuier lekker saam.
Bure sal gou agterkom as daar fout is wanneer julle nie volgens roetine gaan stap en kuier nie.
Wees dankbaar vir wat julle het.
Wees ontvanklik vir verandering.
Sien die humor in situasies raak.
Vereenselwig jou met positiewe mense.
Sit die gejaagde lewe agter die rug. As jy lief is vir kamp of reis het jy nou geen rede meer om dit nie te doen nie.
Beplanning is belangrik want selfs met min geld kan julle elke maand iets doen.
Leer die jonger geslag ʼn vaardigheid soos naaldwerk, houtwerk, skilder, kook, ens.
Jy het nooit regtig tyd gehad om tuin te maak nie, nou is daar baie tyd om in die tuin te woel.
Kry ʼn stalletjie by ʼn mark en maak geld uit jou stokperdjie.
Met hierdie ingesteldheid sal jou nuwe lewensfase werklik jou goue jare word.
Kyk na jou gesondheid en geniet jou aftrede!